Ir-Regolament tal-Kummissjoni (KE) Nru 924/2004
tad-29 ta'April 2004
li jemenda r-Regolament tal-Kunsill (KE) Nru 1210/2003 dwar ċerti restrizzjonijiet speċifiċi fuq relazzjonijiet ekonomiċi u finanzjarji ma' l-Iraq
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat ir-Regolament tal-Kunsill (KE) Nru 1210/2003 tas-7 ta' Lulju dwar ċerti restrizzjonijiet speċifiċi fuq relazzjonijiet ekonomiċi u finanzjarji ma' l-Iraq u li jħassar ir-Regolament (KE) Nru 2465/96 [1], kif emendat bir-Regolament tal-Kunsill (KE) Nru 2204/2003 [2], u b'mod partikolari l-Artikolu 11(b) ttiegħu,
Billi:
(1) L-Anness IV li jinsab mar-Regolament (KE) Nru 1210/2003 jelenka l-persuni fiżiċi u ġuridiċi, korpi jew entitajiet assoċjati mar-reġim ta'l-ex President Saddam Hussein koperti bl-iffriżar ta' fondi u riżorsi ekonomiċi taħt dak ir-Regolament.
(2) Fis-7 ta' April 2004, il-Kumitat tas-Sanzjonijiet tal-Kunsill tas-Sigurtà tan-Nazzjonijiet Uniti iddeċieda li jemenda l-lista li tikkomprendi lil Saddam Hussein u uffiċjali oħra anzjani tar-reġim Iraqi ta' qabel, il-membri fil-qrib tal-familji tagħhom u l-entitajiet proprjetà tagħhom jew kontrollati minnhom jew minn persuni li jaġixxu għan-nom tagħhom jew taħt it-tmexxija tagħhom, li għalihom għandu japplika l-iffriżar ta' fondi u riżorsi ekonomiċi. Għalhekk, l-Anness IV għandu jiġi hekk emendat.
(3) Sabiex jiġi żgurat li l-miżuri li hemm provvediment dwarhom f'dan ir-Regolament ikunu effettivi, dan ir-Regolament għandu jidħol fis-seħħ minnufih,
ADOTTAT DAN IR-REGOLAMENT:
Artikolu 1
L-Anness IV li jinsab mar-Regolament (KE) Nru 1210/2003 huwa b'dan emendat skond l-anness li jinsab ma' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' April 2004.